
                Nr.23/129/2006

AVIZ

asupra proiectului de Lege privind unele măsuri prealabile lucrărilor de dezvoltare a infrastructurii aeroportuare la Aeroportul Internaţional „Henri Coandă” - Bucureşti



În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, cu nr.P.L.X 542 din 19 iunie 2006, pentru aviz la Comisia juridică, de disciplină şi imunităţi şi Comisia pentru administraţie publică, amenajarea teritoriului şi echilibru ecologic, cu proiectul de Lege privind unele măsuri prealabile lucrărilor de dezvoltare a infrastructurii aeroportuare la Aeroportul Internaţional „Henri Coandă” - Bucureşti.



Prin acest proiect de lege se propune, în principal, simplificarea procedurilor de expropriere pentru cauză de utilitate publică în vederea realizării lucrărilor din Programul strategic de dezvoltare a infrastructurii aeroportuare şa Aeroportul Internaţional „Henri Coandă” – Bucureşti, prevăzut în Ordonanţa Guvernului nr.64/1999, aprobată cu modificări prin Legea nr.220/2002.



Proiectul de lege a fost avizat favorabil de Consiliul Legislativ cu nr.247 din 15 februarie 2006.



Proiectul de lege a fost adoptat de Senat în şedinţa din 8 iunie 2006.


Examinarea proiectului de lege a avut loc în şedinţa comisiei din data de 5 septembrie 2006.



În urma dezbaterilor, membrii comisiei au hotărât să avizeze favorabil proiectul de lege în forma adoptată de Senat.



Prin obiectul de reglementare şi conţinutul său, proiectul de lege face parte din categoria legilor organice.



În conformitate cu prevederile Constituţiei României, republicată, Camera decizională pentru acest proiect de lege este Camera Deputaţilor.

PREŞEDINTE,

Dan Ioan Popescu

Expert,
Daniel Bădina
